Louw, Nicolette (2009-03)
ENGLISH ABSTRACT: Grace and The Townships Housewife, two black women’s magazines published in South Africa between 1964 and 1969, have slipped into obscurity. This thesis aims to write them back into the history of the black press, black journalism and literature in South Africa. The study is significant in that no research has as yet been conducted on these two magazines.
AFRIKAANSE OPSOMMING: Grace en The Townships Housewife, twee tydskrifte gemik op swart vroue en wat in Suid-Afrika gepubliseer is tussen 1964 en 1969, is vandag onbekend. Die doel van dié tesis is om hierdie twee tydskrifte terug te skryf in die geskiedenis van swart joernalistiek en literatuur in Suid-Afrika. Dit is ’n waardevolle studie aangesien geen navorsing oor hierdie twee tydskrifte nog gedoen is nie. Dit is ook ’n ingewikkelde proses wat gepaard gaan met baie spekulasie, aangesien dit alreeds te lank gevat het vir hierdie tydskrifte om ontdek te word – dit is nie meer moontlik om die meeste van die bydraers tot hierdie twee tydskrifte op te spoor nie.
Die eerste hoofstuk ‘grawe’ Grace en The Townships Housewife as t’ ware weer ‘op’ deur inligting te voorsien oor hierdie tydskrifte se uitgewers, personeel, redaktrises, inhoud, teikengroepe en skrywers. Die dubbelsinnige houdings wat lesers in die tydskrifte toon teenoor tradisie en moderniteit soos wat hulle beweeg van plattelandse gebiede na stedelike gebiede, is kenmerkend van hierdie tydskrifte en word in hierdie hoofstuk bespreek. Hierdie dubbelsinnigheid word ook weerspieël in lesers en skrywers se ambivalente houdinge teenoor die bemagtiging van vroue. Die verskeie dubbelsinnighede en dikwels botsende stemme in meeste van die twee tydskrifte se inhoud is ’n belangrike punt wat hierdie tesis uitlig. Die afwesigheid van direkte verwysings na apartheid in beide tydskrifte is nog ’n kenmerkende eienskap van die tydskrifte wat in hierdie hoofstuk ondersoek word.
Met die fokus op die posisie van die swart vrou in apartheid Suid-Afrika, vergelyk die tweede hoofstuk die voorstelling van wit vroue in Suid-Afrikaanse wit vrouetydskrifte (Die Huisgenoot, Sarie Marais en Fair Lady) met dié van swart vroue in Grace en The Townships Housewife in die 1960s. ’n Primêre fokus van hierdie hoofstuk is die rol wat Grace en The Townships Housewife speel in die positiewe voorstelling van swart vroue tydens apartheid, in direkte kontras tot die voorstellinge van swart vroue in apartheid ideologie.
Die volgende hoofstuk brei verder uit op die voorstelling van die swart vrou in die 1960s: hier word gekyk na die skuif wat plaasvind in die voorstelling van swart vroue van die Drum-tydskrif in die 1950s met sy hoofsaaklik manlike personeel, na die voorstelling van swart vroue in 1960s Grace en The Townships Housewife, met hoofsaaklik vroulike personeel. Die moontlike faktore verantwoordelik vir so ’n verandering in voorstelling word oorweeg.
Alhoewel die inhoud van Grace en The Townships Housewife gereeld ‘wit’ standaarde van skoonheid ondersteun, toon die voorstelling van swart vroue in hierdie twee tydskrifte ook dikwels ooreenkomste met swart bewustheid filosofie se fokus op swart trots. Hierdie laaste hoofstuk ondersoek die moontlike verbintenis tussen Grace en The Townships Housewife, aan die een kant, en die vroeë begin van swart bewustheid in Suid-Afrika in die laat sestigerjare. Die dikwels seksistiese houdinge wat met swart bewustheid filosofie geassosieer word, word in hierdie hoofstuk bespreek aan die hand van voorbeelde uit Grace en The Townships Housewife. Dit is egter nie die fokus van hierdie studie nie: die fokus val op hoe swart vroue lesers van Grace en The Townships Housewife opgelegde rolle van moederskap, huisvrou en ondersteuners stuur tot posisies van groter mag.
Please refer to this item in SUNScholar by using the following persistent URL: http://hdl.handle.net/10019.1/4064